478/2012

Með úrskurði héraðsdóms var leyst úr ágreiningi K og M um forsjá tveggja barna þeirra til bráðabirgða þar til dómur gengur í forsjármáli þeirra. Hæstiréttur staðfesti niðurstöðu héraðsdóms um að ekki væru efni til að fella niður sameiginlega forsjá K og M, en tók til greina kröfu K um að lögheimili barnanna yrði hjá henni og var M gert að greiða K meðlag með hvoru barni um sig. Þá tók Hæstiréttur afstöðu til inntaks umgengnisréttar M við börnin.

Dómur Hæstaréttar.

Mál þetta dæma hæstaréttardómararnir E-kk-nf T-kk-nf, G-kvk-nf B-kvk-nf og Þ-kk-nf Ö-kk-nf.

Sóknaraðili skaut málinu til Hæstaréttar með kæru 27. júní 2012, sem barst héraðsdómi degi síðar og Hæstarétti ásamt kærumálsgögnum 6. júlí sama ár. Kærður er úrskurður Héraðsdóms Reykjavíkur 26. júní 2012, þar sem hafnað var kröfum aðila um breytingu á forsjá sona þeirra, A, fæddur [...] 2000, og B, fæddur [...] 2005, og mælt fyrir um að þeir skuli búa hjá foreldrum sínum á víxl viku í senn eftir nánara samkomulagi foreldranna. Kæruheimild er í 5. mgr. 35. gr. barnalaga nr. 76/2003.

Sóknaraðili krefst þess aðallega að henni verði falin forsjá drengjanna til bráðabirgða þar til dómur gengur í forsjármáli aðila í héraði en til vara að lögheimili þeirra verði ákveðið hjá henni til sama tíma. Í báðum tilvikum krefst sóknaraðili þess að varnaraðila verði gert að greiða einfalt meðlag með drengjunum frá uppsögu dóms Hæstaréttar í kærumáli þessu. Þá krefst hún þess einnig að ákveðið verði inntak umgengnisréttar drengjanna við það foreldri sem ekki fær forsjá eða drengirnir hafi ekki lögheimili hjá. Sóknaraðili krefst málskostnaðar í héraði og kærumálskostnaðar, án tillits til gjafsóknar.

Varnaraðili krefst staðfestingar hins kærða úrskurðar og kærumálskostnaðar.

Með vísan til forsendna hins kærða úrskurðar verður staðfest niðurstaða hans um að ekki séu efni til að fella niður sameiginlega forsjá aðila með sonum þeirra með því að fela hana öðru þeirra á meðan mál um forsjá til frambúðar er til meðferðar fyrir dómi. Kemur þá til úrlausnar ágreiningur þeirra um hvernig fari um lögheimili drengjanna, umgengni við þá og meðlag með þeim á þeim tíma, sbr. 2. mgr. 35. gr. barnalaga.

Eins og mál þetta liggur fyrir verður að leggja til grundvallar að báðir aðilar séu hæfir foreldrar og færir um að veita sonum sínum gott heimili. Af gögnum málsins verður ráðið að drengirnir hafi alla tíð búið hjá báðum foreldrum sínum þar til upp úr sambúð þeirra slitnaði í ágúst 2011. Bjuggu drengirnir hjá varnaraðila frá þeim tíma fram í byrjun febrúar 2012 þegar þeir fluttu til sóknaraðila þar sem þeir búa nú. Verður að telja að það muni valda minnstri röskun á högum drengjanna að lögheimili þeirra verði hjá sóknaraðila þar sem þeir búa nú. Af þeim sökum verður sú krafa sóknaraðila tekin til greina. Samkvæmt því verður varnaraðila gert að greiða einfalt lágmarksmeðlag með hvorum drengnum um sig frá uppsögu dóms þessa þar til endanlegur dómur gengur í forsjármáli aðila.

Báðir aðilar hafa gert kröfu um að ákvarðað verði um inntak umgengnisréttar meðan forsjármál þeirra er til meðferðar hjá dómstólum. Í samræmi við það sem áður segir skal umgengni varnaraðila við syni sína hagað þannig, þar til endanlegur dómur gengur í forsjármálinu, að regluleg umgengni verði aðra hverja helgi frá kl. 16 á föstudegi til kl. 16 á mánudegi, fyrst dagana 27. til 30. júlí 2012.

Ákvæði héraðsdóms um málskostnað verður staðfest.

Rétt er að kærumálskostnaður falli niður. Ekki verður af gögnum málsins ráðið að sóknaraðili hafi fengið leyfi til gjafsóknar í máli þessu.

Dómsorð:

Sóknaraðili, K, og varnaraðili, M, skulu á meðan forsjármál þeirra er rekið fara sameiginlega með forsjá sona sinna, A og B.

Lögheimili drengjanna skal á sama tíma vera hjá sóknaraðila.

Varnaraðili greiði einfalt meðlag með sonum sínum frá uppsögu dóms þessa.

Þar til leyst hefur verið úr ágreiningi um forsjá drengjanna til frambúðar skulu þeir njóta reglulegrar umgengni við varnaraðila aðra hverja helgi, frá kl. 16 á föstudegi til kl. 16 á mánudegi, fyrst dagana 27. til 30. júlí 2012.

Ákvæði héraðsdóms um málskostnað skal vera óraskað.

Kærumálskostnaður fellur niður.